CELEX: 62019TN0153
Language: el
Date: 2019-03-11 00:00:00
Title: Υπόθεση T-153/19: Προσφυγή της 11ης Μαρτίου 2019 — European Union Copper Task Force κατά Επιτροπής

6.5.2019   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 155/51
            
         
      Προσφυγή της 11ης Μαρτίου 2019 — European Union Copper Task Force κατά Επιτροπής
      (Υπόθεση T-153/19)
      (2019/C 155/60)
      Γλώσσα διαδικασίας: η αγγλική
      
         Διάδικοι
      
      
         Προσφεύγουσα: European Union Copper Task Force (Έσσεξ, Ηνωμένο Βασίλειο) (εκπρόσωποι: I. Moreno-Tapia Rivas και C. Vila Gisbert, δικηγόροι)
      
         Καθής: Ευρωπαϊκή Επιτροπή
      
         Αιτήματα
      
      Η προσφεύγουσα ζητεί από το Γενικό Δικαστήριο:
      
                  —
               
               
                  να ακυρώσει τον εκτελεστικό κανονισμό (ΕΕ) 2018/1981 της Επιτροπής (1), καθόσον ανανεώνει την έγκριση των ενώσεων χαλκού ως ουσιών υποψηφίων για υποκατάσταση, λόγω εσφαλμένης νομικής βάσης.
               
            
                  —
               
               
                  να επεκτείνει τα αποτελέσματα της ακύρωσης και στον εκτελεστικό κανονισμό (ΕΕ) 2015/408 της Επιτροπής (2), στο μέτρο που εφάρμοσε το άρθρο 80, παράγραφος 7, του κανονισμού 1107/2009 και περιέλαβε τις ενώσεις χαλκού στις δραστικές ουσίες υποψήφιες για υποκατάσταση.
               
            
                  —
               
               
                  να αποφανθεί ότι ο εκτελεστικός κανονισμός (ΕΕ) 2018/1981 της Επιτροπής παραβιάζει την αρχή της αναλογικότητας·
               
            
                  —
               
               
                  να καταδικάσει την Επιτροπή στα δικαστικά έξοδα.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής της, η προσφεύγουσα προβάλλει τρεις λόγους.
      
                  1.
               
               
                  Με τον πρώτο λόγο προβάλλεται ότι ο εκτελεστικός κανονισμός (ΕΕ) 2018/1981 της Επιτροπής ανανεώνει την έγκριση των ενώσεων χαλκού ως ουσιών υποψηφίων για υποκατάσταση στηριζόμενος σε εσφαλμένη νομική βάση. Ειδικότερα:
                  
                              —
                           
                           
                              Το άρθρο 24 και το παράρτημα II, σημείο 4, του κανονισμού (ΕΚ) 1107/2009 (3) παραβιάζουν το δίκαιο της Ένωσης επειδή:
                              
                                          (i)
                                       
                                       
                                          Επιστημονικές έρευνες μαρτυρούν ότι τα κριτήρια ανθεκτικότητας, βιοσυσσώρευσης και τοξικότητας (ΑΒΤ), ιδίως δε η ανθεκτικότητα, δεν είναι κατάλληλα ως προς τον χαλκό.
                                       
                                    
                                          (ii)
                                       
                                       
                                          Η εφαρμογή των κριτηρίων ΑΒΤ σε ανόργανες ουσίες δεν συνάδει με άλλες νομοθετικές πράξεις που έχουν εφαρμοστεί στον τομέα των χημικών ουσιών που υπόκεινται σε ρύθμιση.
                                       
                                    
                                          (iii)
                                       
                                       
                                          Όσον αφορά τις ουσίες υποψήφιες για υποκατάσταση, η εφαρμογή των κριτηρίων ΑΒΤ στις ενώσεις χαλκού βαίνει πέραν του αναγκαίου για την επίτευξη των επιδιωκόμενων από τον κανονισμό (ΕΚ) 1107/2009 σκοπών. Επιπλέον, ο κανονισμός (ΕΚ) 1107/2009 ερμηνεύει εσφαλμένως την αρχή της προφύλαξης.
                                       
                                    
                        
            
                  2.
               
               
                  Με τον δεύτερο λόγο προβάλλεται ο παράνομος χαρακτήρας του εκτελεστικού κανονισμού (ΕΕ) 2015/408 της Επιτροπής, όσον αφορά τον χαρακτηρισμό των ενώσεων χαλκού ως ουσιών υποψηφίων για υποκατάσταση.
               
            
                  3.
               
               
                  Με τον τρίτο λόγο προβάλλεται, επικουρικώς, ότι ο εκτελεστικός κανονισμός (ΕΕ) 2018/1981 της Επιτροπής παραβιάζει την αρχή της αναλογικότητας.
               
            
         (1)  Εκτελεστικός κανονισμός (ΕΕ) 2018/1981 της Επιτροπής, της 13ης Δεκεμβρίου 2018, για την ανανέωση της έγκρισης των ενώσεων χαλκού ως δραστικών ουσιών υποψήφιων για υποκατάσταση, σύμφωνα με τον κανονισμό (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου σχετικά με τη διάθεση φυτοπροστατευτικών προϊόντων στην αγορά, και για την τροποποίηση του παραρτήματος του εκτελεστικού κανονισμού (ΕΕ) αριθ. 540/2011 της Επιτροπής (ΕΕ 2018, L 317, σ. 16).
      
         (2)  Εκτελεστικός κανονισμός (ΕΕ) 2015/408 της Επιτροπής, της 11ης Μαρτίου 2015, για την εφαρμογή του άρθρου 80 παράγραφος 7 του κανονισμού (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου σχετικά με τη διάθεση φυτοπροστατευτικών προϊόντων στην αγορά και τον καθορισμό καταλόγου υποψηφίων προς υποκατάσταση (ΕΕ 2015, L 67, σ. 18).
      
         (3)  Κανονισμός (ΕΚ) 1107/2009 του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, σχετικά με τη διάθεση φυτοπροστατευτικών προϊόντων στην αγορά και την κατάργηση των οδηγιών 79/117/ΕΟΚ και 91/414/ΕΟΚ του Συμβουλίου (ΕΕ 2009, L 309, σ. 1).